CELEX: 32020R2208
Language: lt
Date: 2020-12-22 00:00:00
Title: Komisijos įgyvendinimo reglamentas (ES) 2020/2208 2020 m. gruodžio 22 d. kuriuo Jungtinė Karalystė priskiriama prie trečiųjų šalių, iš kurių leidžiama importuoti į Sąjungą šieno ir šiaudų siuntas (Tekstas svarbus EEE)

2020 12 28   
               
               
                  LT
               
               
                  Europos Sąjungos oficialusis leidinys
               
               
                  L 438/21
               
            
         KOMISIJOS ĮGYVENDINIMO REGLAMENTAS (ES) 2020/2208
         2020 m. gruodžio 22 d.
         kuriuo Jungtinė Karalystė priskiriama prie trečiųjų šalių, iš kurių leidžiama importuoti į Sąjungą šieno ir šiaudų siuntas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 128 straipsnio 1 dalį,
         kadangi:
         
                     (1)
                  
                  
                     tam tikri augaliniai produktai, įskaitant šieną ir šiaudus, kelia infekcinių ar užkrečiamųjų ligų perdavimo gyvūnams riziką;
                  
               
                     (2)
                  
                  
                     Reglamento (ES) 2017/625 128 straipsnio 2 dalyje nustatyti elementai, kurie turėtų būti įtraukti į priemones, būtinas tokiai rizikai sumažinti;
                  
               
                     (3)
                  
                  
                     Komisijos reglamento (EB) Nr. 136/2004 (2) 9 straipsnyje reikalaujama atlikti to reglamento IV priede išvardytų augalinių produktų, įskaitant šiaudus ir šieną, veterinarinius patikrinimus. To reglamento V priede išvardytos šalys, iš kurių valstybėms narėms leidžiama importuoti šieną ir šiaudus, ir nurodytos tokio importo sąlygos;
                  
               
                     (4)
                  
                  
                     šieno ir šiaudų KN kodai pateikti Komisijos įgyvendinimo reglamento (ES) 2019/2007 (3) I priedo 12 skyriuje;
                  
               
                     (5)
                  
                  
                     nors Reglamentas (EB) Nr. 136/2004 panaikintas Komisijos įgyvendinimo reglamentu (ES) 2019/2130 (4), pastarajame numatyta, kad Reglamento (EB) Nr. 136/2004 9 straipsnis ir IV bei V priedai toliau taikomi iki 2021 m. balandžio 21 d.;
                  
               
                     (6)
                  
                  
                     Įgyvendinimo reglamentas (ES) 2019/2130 taikomas šienui ir šiaudams, įvežamiems į Sąjungą. Tame įgyvendinimo reglamente nustatytos išsamios šieno ir šiaudų dokumentų patikrinimų, tapatumo patikrinimų ir fizinių patikrinimų, kurie turi būti atliekami pasienio kontrolės postuose, taisyklės;
                  
               
                     (7)
                  
                  
                     atsižvelgdama į tai, kad 2020 m. gruodžio 31 d. baigiasi Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo) numatytas pereinamasis laikotarpis, Jungtinė Karalystė paprašė leisti į Sąjungą toliau eksportuoti šieną ir šiaudus;
                  
               
                     (8)
                  
                  
                     be to, šienas ir šiaudai yra prekės, kurios gali kelti riziką gyvūnų sveikatai. Tačiau dabartinė Jungtinės Karalystės gyvūnų sveikatos būklė nekelia jokio susirūpinimo, kiek ji susijusi su šieno ir šiaudų eksportu į Sąjungą. Todėl tikslinga atlikti Jungtinės Karalystės kilmės šieno ir šiaudų dokumentų patikrinimus, tapatumo patikrinimus ir fizinius patikrinimus pirmojo įvežimo į Sąjungą pasienio kontrolės poste;
                  
               
                     (9)
                  
                  
                     Jungtinė Karalystė pateikė būtinas garantijas, kurios būtų atitikusios Reglamentą (EB) Nr. 136/2004, kad trečioji šalis būtų įtraukta į to reglamento V priedo sąrašą ir į trečiųjų šalių, iš kurių valstybėms narėms leidžiama importuoti šieną ir šiaudus, sąrašą. Atsižvelgiant į galimą riziką gyvūnų sveikatai ir Jungtinės Karalystės pateiktas garantijas, ta trečioji šalis turėtų būti priskirta prie trečiųjų šalių, iš kurių valstybėms narėms leidžiama importuoti šieną ir šiaudus, nedarant poveikio Sąjungos teisės taikymui Jungtinei Karalystei ir jos teritorijoje, kiek tai susiję Šiaurės Airija, pagal Susitarimo dėl išstojimo Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu;
                  
               
                     (10)
                  
                  
                     Tarybos direktyva 97/78/EB (5), kuri buvo Reglamento (EB) Nr. 136/2004 teisinis pagrindas, buvo panaikinta Reglamento (ES) 2017/625 146 straipsnio 1 dalimi ir todėl negalėjo būti teisinis pagrindas, kuriuo remiantis Jungtinė Karalystė būtų įtraukta į Reglamento (EB) Nr. 136/2004 V priedą;
                  
               
                     (11)
                  
                  
                     kadangi Reglamento (EB) Nr. 136/2004 V priede pateiktas trečiųjų šalių, iš kurių valstybės narės gali importuoti šieną ir šiaudus, sąrašas vis dar taikomas iki 2021 m. balandžio 21 d., Komisija dar nepriėmė deleguotojo akto pagal Reglamento (ES) 2017/625 126 straipsnio 1 dalį, kuriuo būtų nustatyta, kad šienas ir šiaudai į Sąjungą įvežami tik iš trečiosios šalies arba trečiosios šalies regiono, įtrauktų į tuo tikslu Komisijos sudarytą sąrašą. Taigi, Jungtinė Karalystė negali būti įtraukta į tokį sąrašą pagal Reglamento (ES) 2017/625 127 straipsnio 1 dalį. Todėl Jungtinė Karalystė turėtų būti priskirta prie trečiųjų šalių, iš kurių valstybėms narėms leidžiama importuoti šieną ir šiaudus laikantis išsamių taisyklių dėl veiksmų, atliktinų per oficialią prekių kontrolę pasienio kontrolės postuose pagal Įgyvendinimo reglamentą (ES) 2019/2130;
                  
               
                     (12)
                  
                  
                     kol Reglamento (EB) Nr. 136/2004 V priede pateiktas sąrašas bus pakeistas priemone, priimta pagal Reglamentą (ES) 2017/625, tikslinga leisti į Sąjungą importuoti Jungtinės Karalystės kilmės ir iš jos įvežamą šieną ir šiaudus. Tai sudarytų sąlygas tęsti prekybą su Jungtine Karalyste, kartu atsižvelgiant į dabartinę Jungtinės Karalystės gyvūnų sveikatos būklę;
                  
               
                     (13)
                  
                  
                     Susitarime dėl išstojimo numatytas pereinamasis laikotarpis baigiasi 2020 m. gruodžio 31 d., todėl šis reglamentas turėtų būti taikomas nuo 2021 m. sausio 1 d.;
                  
               
                     (14)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Leidžiama į Sąjungą importuoti Didžiosios Britanijos ir Karūnos priklausinių kilmės ir iš jų įvežamą šieną (KN kodas ex 1214 90, kaip nurodyta Įgyvendinimo reglamento (ES) 2019/2007 I priedo 12 skyriuje) ir šiaudus (KN kodas ex 1213 00 00, kaip nurodyta Įgyvendinimo reglamento (ES) 2019/2007 I priedo 12 skyriuje).
         
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 22 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 95, 2017 4 7, p. 1.
         
            (2)  2004 m. sausio 22 d. Komisijos reglamentas (EB) Nr. 136/2004, nustatantis produktų, importuojamų iš trečiųjų šalių, veterinarinių patikrinimų Bendrijos pasienio veterinarijos postuose tvarką (OL L 21, 2004 1 28, p. 11).
         
            (3)  2019 m. lapkričio 18 d. Komisijos įgyvendinimo reglamentas (ES) 2019/2007, kuriuo nustatomos Europos Parlamento ir Tarybos reglamento (ES) 2017/625 taikymo taisyklės, susijusios su gyvūnų, gyvūninių produktų, genetinės medžiagos produktų ir šalutinių gyvūninių produktų bei jų gaminių, šieno ir šiaudų, kurių oficiali kontrolė atliekama pasienio kontrolės postuose, sąrašais, ir iš dalies keičiamas Sprendimas 2007/275/EB (OL L 312, 2019 12 3, p. 1).
         
            (4)  2019 m. lapkričio 25 d. Komisijos įgyvendinimo reglamentas (ES) 2019/2130, kuriuo nustatomos gyvūnų ir prekių, kuriems taikoma oficiali kontrolė pasienio kontrolės postuose, dokumentų patikrinimų, tapatumo patikrinimų ir fizinių patikrinimų metu ir po jų atliktinų veiksmų išsamios taisyklės (OL L 321, 2019 12 12, p. 128).
         
            (5)  1997 m. gruodžio 18 d. Tarybos direktyva 97/78/EB, nustatanti principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (OL L 24, 1998 1 30, p. 9).